**Egy szinodális Egyházért: közösség, részvétel és küldetés**

**A világ minden egyházmegyéjében – így a Szombathelyi Egyházmegyében is – október 17-én vette kezdetét a 2023-as vatikáni püspöki szinódushoz vezető szinodális folyamat. A szinódust, amelynek témája „Egy szinodális egyházért: közösség, részvétel és küldetés”, Ferenc pápa a Szent Péter-bazilikában nyitotta meg. Miről szól a szinódus? Hogyan és miért kapcsolódhatnak ebbe bele a hívek? Erről kérdeztük dr. Székely János megyéspüspököt.**

Ferenc pápa új alapokra helyezte a püspöki szinódusok munkáját. Ennek eredményeként októbertől minden egyházmegyében a hívek is elmondhatják véleményüket a Vatikán által feltett kérdésekről. Induljunk el abból, hogy milyen szerepet tölt be a Püspöki szinódus az Egyházban?

A „szinódus” görög szó, azt jelenti: „közös út”, együttes úton levés. Az Egyház Isten népe, amely úton van Isten felé, úton van ebben a véges, múlandó világban a beteljesedés, az Isten Országa felé, halad a szeretet és a hit útján. Ez az út közös. Isten lényege a szeretet, a Szentháromság szeretet-közössége, az egyház pedig ennek a szeretet-közösségnek a földi megvalósulása: közösség Istennel és közösség egymással. Együtt, ebben a szeretet közösségben, mint Isten családja haladunk a szeretet, a Krisztus-követés útján.

Az eddigi zsinatok és szinódusok az egyház 2000 éves történetében főként a püspökök és a papok találkozásai, tanácskozásai voltak. A II. Vatikáni zsinat nagy újítása volt, hogy a püspöki szinódust rendszeres intézménnyé tette az egyházban, olyan tanácskozó szervvé, amely időről-időre összejön, hogy az egyház legjelentősebb kérdéseiben keresse a Szentlélek által kijelölt irányt.

Ferenc pápa ezt a gyakorlatot szeretné kiszélesíteni olyan módon, hogy Isten egész népe, a világi keresztények is részesei legyenek a szinódusi folyamatnak.

Ferenc pápa már a családdal és az ifjúsággal foglalkozó szinódus előtt is kikérte az érdekeltek véleményét kérdőíveken. Már akkor elindult egy nyitás a hívek minél szélesebb körének bevonására az őket érintő kérdések megvitatásában. Mit gondol erről  a folyamatról? Ezzel lehet a világegyház „véráramába” jobban bekapcsolni a híveket, megszólítani őket, érdekelté tenni az egyház ügyeiben?

A mostani világ-szinódus fő célja az egész egyház, a világi keresztények bekapcsolása a szinódusi folyamatba. Az egyház megújulásának egyik legfőbb oszlopa, erőforrása a világi keresztények kell, hogy legyenek: hitben-szeretetben élő családok, hitoktatók, világi apostolok, fiatalok és idősek, akik sugározzák Isten fényét. Így volt ez a kereszténység első három évszázadában, amikor az evangélium fénye áthatotta az egész Római Birodalmat. Főként világi keresztények adták tovább az örömhírt embertől emberig a hiteles életükkel, a vértanúságot is vállaló hősiességükkel, egymás és a szegények iránti szeretetükkel, hitük bátor megvallásával.

A világi keresztények bevonása a szinódus folyamatába nem azt jelenti, hogy az egyház egy emberi, demokratikusan felépülő egyesületté akar átalakulni. Nem azt jelenti, hogy szavazni szeretnénk a hitigazságokról vagy az erkölcsi parancsokról. Az Egyház lényege szerint felülről épül. Isten kinyilatkoztatását fogadja be, hallgatja a Biblia üzenetét, táplálkozik a szentségek erejéből. Az odafentről jött Üdvözítő hozta létre az Egyház közösségét, és Ő élteti, vezeti ma is ezt a népet, amely az Ő Titokzatos Teste.

Amikor egymást – és kiemelten a világi keresztényeket – hallgatjuk, akkor a Szentlélek hangjára igyekszünk odafigyelni. Ferenc pápa gyakran a lelkünkre kötötte, hogy a pásztornak nem csak a nyáj előtt kell járnia, hogy vezesse őket, nem csak nyáj között, hogy ismerje az életüket, hanem a nyáj mögött is, hogy segítse a gyengét, a szenvedőt, a szegényt. Azért is kell a pásztornak néha hátul mennie, hogy engedje a nyájat keresni a jó legelőket, hiszen a nyájnak, Isten népnek megvannak a maga karizmái, megvan a maga hit-érzéke, amellyel sokszor külső vezetés nélkül is rátalál a bőséges legelőkre.

Miről szól a mostani szinódus, mi a meghirdetett téma?

                A mostani szinódus témája maga a szinodalitás, vagyis az, hogy az egyház lényegéhez tartozik a közös út, az egymás meghallgatása, a világi keresztények aktív részvétele az egyház lelkipásztori programjainak megfogalmazásában.

                A szinódus fő célja nem dokumentumok megírása, hanem annak a folyamatnak az elindítása minden egyházmegyében, amelynek során természetessé, kihagyhatatlanná válik, hogy minden fontos kérdésben az egyház egésze, így a világi keresztények is aktív részesekké válnak, szót kapnak, megélik a keresztségükből fakadó általános papságukat, apostoli küldetésüket. A szinódus célja, hogy az egyház szíve megdobbanjon, elevenebben verjen, hogy kapcsolatok épüljenek világiak és papok, szerzetesek, püspökök között.

                Ferenc pápa szeretné hangsúlyosan bevonni ebbe a folyamatba a peremre szorultakat, a szegényeket, a kitaszítottakat is, ugyanis meggyőződése, hogy a szegény ember olyan szemszögből látja a világot, amilyenből a jólétben élő ember nem tudja. A szegény, a társadalmon peremére szorult ember sokszor mélyebben, pontosabban érzi, merre akarja Isten vezetni az Ő egyházát. Bennük és általuk Isten hív minket a nagylelkűbb szeretet útjára, a kényelmes struktúrákból való kilépésre.

A Szombathelyi Egyházmegye hogyan szervezi meg az egyházmegyei szakaszt, hogyan működünk közre ennek sikeres lebonyolításában?

                Ferenc pápa útmutatása szerint szeretnénk meghallgatni az egyházmegye különböző csoportjait, hitoktatókat, egyházközségi képviselőtestületeket, atyákat, szerzeteseket, családközösségeket, fiatalokat, időseket, szegényeket. A meghallgatást mindig Isten igéjének hallgatásával és imádsággal kezdjük, majd egy-két tanúságtétel következik. Ez segít abban, hogy egy-egy ilyen találkozó ne pusztán emberi megbeszélés legyen, hanem valóban a Szentlélek hangjára figyeljünk, Ő merre akarja vezetni az egyházat a harmadik évezred küszöbén.

                Minden plébánia közösség is összejön majd ebben az időszakban, hogy vizsgálja az idők jeleit, keresse az utakat, amelyek által egyházi közösségeink hitelesebbekké válhatnak, az evangélium hirdetése pedig erőteljesebb lehet.

Az egyházmegyei szakasz kapcsán mire buzdítja a híveket, a papságot?

                Kérek mindenkit, hogy nyitott szívvel kacsolódjunk be ebbe a szinódusi folyamatba, vegyünk részt a találkozókon, kérjük a Szentlelket, hogy világosítson meg és vezessen bennünket. Használjuk fel ezt az időt arra, hogy erősödjenek, mélyüljenek azok a szálak, amelyek bennünket összekötnek, és valóban Istennek „közös úton” járó népe, szeretetben élő és másokat is vonzó családja lehessünk.